এক সপ্তাহে পর পর তিনটি রেল দুর্ঘটনার পরে চাপে পড়ে রেলমন্ত্রিত্ব থেকে পদত্যাগের ইচ্ছা প্রকাশ করলেন সুরেশ প্রভু। কিন্তু প্রধানমন্ত্রী নরেন্দ্র মোদী তাঁকে অপেক্ষা করতে বললেন।
এ কথা জানিয়েছেন, রেলমন্ত্রী সুরেশ প্রভু নিজেই। তিনি রেল দুর্ঘটনার নৈতিক দায় নিয়ে সরে যেতে চেয়েছিলেন। কিন্তু মোদী তাঁকে কেন পদ ছাড়ার আগে অপেক্ষা করতে বললেন, তার কোনও উল্লেখ তিনি করেননি। 
তবে কংগ্রেসের দাবির কাছে মাথা নোয়াতে হবে বলেই কি প্রভুর ইস্তফার ঠেকিয়ে রাখলেন মোদী? মঙ্গলবারই কংগ্রেস মুখপাত্র মণীশ তিওয়ারি বলেছিলেন, ‘‘কংগ্রেস চায় রেলমন্ত্রী সুরেশ প্রভু অবিলম্বে তাঁর পদ থেকে ইস্তফা দিন।’’ 

এই বিষয়ে অন্যান্য খবর

কনফার্মড টিকিট চাই, খোঁজ করুন এই ওয়েবসাইটে! নিশ্চিন্ত হবে রেলযাত্রা
চাকা গড়িয়ে পিষে দিল গার্ডকেই! হাওড়ায় ভয়াবহ দুর্ঘটনা, দেখুন ভিডিও


কংগ্রেস অভিযোগ করে, বিজেপি সরকার রেলের যাত্রীদের সুরক্ষা দিতে ব্যর্থ হয়েছে। মণীশ কংগ্রেস আমলের উদাহরণ টেনে বলেন, এরকম দুর্ঘটনার পরে নৈতিক দায়িত্ব নিয়ে লাল বাহাদুর শাস্ত্রী ও মাধবরাও সিন্ধিয়ার রেলমন্ত্রিত্ব ও অসামরিক বিমান মন্ত্রকের দায়িত্ব থেকে পদত্যাগ করেছিলেন।

রেলমন্ত্রী সুরেশ প্রভুর টুইট
গত তিন বছরে ২৭টি রেল দুর্ঘটনায় ৩০০ জীবনহানির পরে সুরেশ প্রভুর আর রেল মন্ত্রকের দায়িত্বে থাকা মানায় না বলেও দাবি করে কংগ্রেস।
এখনই প্রভুর ইস্তফা গ্রহণ করে নিলে তা এক প্রকার কংগ্রেসের দাবির কাছে মাথা নোয়ানো হয়ে যাবে বলে মনে করতে পারেন প্রধানমন্ত্রী। তাই হয়ত তিনি কিছুটা সময় নিচ্ছেন।
ইতিমধ্যেই রেল বোর্ডের চেয়ারম্যানের পদ থেকে ইস্তফা দিয়েছেন একে মিত্তল। স্থানীয় স্তরেও অফিসারদের চাকরি গিয়েছে। কিন্তু সবচেয়ে উপরে যে মাথা, তাতে হাত দেওয়ার আগে থমকে দাঁড়ালেন নরেন্দ্র মোদী।